EL Επίσημη Εφημερίδα της Ευρωπαϊκής Ένωσης C 36/5

Τελική έκθεση του Συμβούλου Ακροάσεων (1)

Υπόθεση COMP/39.530 — Microsoft (δεσμευμένες πωλήσεις)

2010/C 36/05

Το σχέδιο απόφασης που υποβλήθηκε στην Επιτροπή βάσει του άρθρου 9 του κανονισμού (ΕΚ) αριθ. 1/2003 (2) αφορά την εικαζόμενη παράβαση που διαπράττει η Microsoft Corporation («Microsoft») δεσμεύοντας με το φυλλομετρητή ιστού της Internet Explorer το κυρίαρχο λειτουργικό της σύστημα προσωπικού υπολογιστή («ΠΥ») πελάτη Windows («Windows»).

Η υπόθεση ξεκίνησε από καταγγελία που έλαβε η Επιτροπή στο τέλος του 2007. Η Επιτροπή κίνησε διαδικασία και εξέδωσε κοινοποίηση αιτιάσεων («ΚΑ»), στην οποία εκφράζει τις επιφυλάξεις της από άποψη ανταγωνισμού. Η ΚΑ κοινοποιήθηκε στην Microsoft στις 15 Ιανουαρίου 2009 και αποτελεί προκαταρκτική εκτίμηση κατά την έννοια του άρθρου 9 παράγραφος 1 του κανονισμού (ΕΚ) αριθ. 1/2003.

Μετά την κοινοποίηση της ΚΑ, η Microsoft έλαβε πρόσβαση στο φάκελο με επιστολή της 26ης Ιανουάριου 2009. Στη συνέχεια, η Microsoft απέκτησε επανειλημμένα πρόσβαση σε πληροφορίες που αρχικά είχαν χαρακτηριστεί προσωρινά ως απόρρητες. Δεδομένου ότι η Microsoft έπρεπε να αφιερώσει πρόσθετο χρόνο για να πληροφορηθεί και να εξετάσει τους λόγους εμπιστευτικότητας και να ανταλλάξει πολυάριθμες επιστολές με την Επιτροπή, και λαμβάνοντας υπόψη την ανάγκη της Microsoft να εξετάσει και, ανάλογα με την περίπτωση, να λάβει υπόψη της τις πρόσθετες πληροφορίες για να απαντήσει στην ΚΑ, χορήγησα πρόσθετη παράταση της προθεσμίας κατά μία εβδομάδα.

Μετά την έναρξη της διαδικασίας, τέσσερεις εταιρείες (Google Inc., McAfee, Inc., Mozilla, Symantec Corporation) και οκτώ ενώσεις υπέβαλαν σχετική αίτηση και έγιναν δεκτές ως ενδιαφερόμενα τρίτα μέρη (Association for Competitive Technology, Computing Technology Industry Association, European Committee for Interoperable Systems, Free Software Foundation Europe e.V., International Association of Microsoft Certified Partners, Software & Information Industry Association, Pan-European ICT & eBusiness Network for SMEs, UFC Que Choisir). Μία ένωση δεν έγινε δεκτή, δεδομένου ότι δεν μπόρεσε να αποδείξει ότι τα θέματα που αφορά η συγκεκριμένη υπόθεση έχουν επαρκώς στενή σχέση με τους γενικούς στόχους της ένωσης (3).

Στην απάντησή της στην ΚΑ, η Microsoft ζήτησε προφορική ακρόαση, που στη συνέχεια ορίστηκε για τις 3, 4 και 5 Ιουνίου 2009. Ωστόσο, αργότερα απέρριψε τις εν λόγω ημερομηνίες, και στις 15 Μαΐου 2009 ζήτησε αναβολή της προφορικής ακρόασης για να είναι παρόντες, όπως δήλωσε, ανώτεροι υπάλληλοι της Επιτροπής και η ίδια να έχει περισσότερο χρόνο να εξετάσει και να απαντήσει σε τυχόν γραπτές παρατηρήσεις που ενδεχομένως θα υποβάλουν ο καταγγέλλων και τα τρίτα μέρη.

Λαμβανομένων υπόψη των διαβεβαιώσεων προς τη Microsoft σχετικά με την παρουσία ανώτερων υπαλλήλων της Επιτροπής στην προφορική ακρόαση, καθώς και της έγκαιρης γνωστοποίησης των παρατηρήσεων τρίτων μερών, απέρριψα το αίτημα της Microsoft να αναβληθεί η ακρόαση για τις 18 Μαΐου 2009. Στην ίδια επιστολή, η Microsoft κλήθηκε να επανεξετάσει τη θέση της και να επιβεβαιώσει την αίτησή της για προφορική ακρόαση. Η Microsoft απάντησε στις 19 Μαΐου 2009 ότι δεν ήταν δυνατό να δεχτεί τις προτεινόμενες ημερομηνίες. Ως εκ τούτου, θεώρησα ότι η αίτηση για προφορική ακρόαση έχει ανακληθεί.

Τα πρόσθετα στοιχεία που συγκέντρωσε η Επιτροπή μετά την έκδοση της ΚΑ υποβλήθηκαν στην Microsoft σε επιστολή των πραγματικών περιστατικών που απεστάλη στις 24 Ιουλίου 2009. Την ίδια ημερομηνία, παραχωρήθηκε στη Microsoft νέα πρόσβαση στο φάκελο.

Τον Οκτώβριο 2009, η Microsoft υπέβαλε παρατηρήσεις στην Επιτροπή, διαφωνώντας πάντα με τις προκαταρκτικές διαπιστώσεις της που περιλαμβάνονται στην ΚΑ.

Οι κύριες δεσμεύσεις ήταν οι εξής:

— Η Microsoft θα καταστήσει διαθέσιμο, στο πλαίσιο των Windows εντός του Ευρωπαϊκού Οικονομικού Χώρου (ΕΟΧ), έναν μηχανισμό που θα επιτρέπει στους κατασκευαστές και χρήστες ΠΥ να θέτουν τον Internet Explorer εντός ή εκτός λειτουργίας.

— Οι κατασκευαστές ΠΥ θα είναι ελεύθεροι να προεγκαθιστούν οποιονδήποτε ή οποιουσδήποτε φυλλομετρητές ιστού της επιλογής τους στους ΠΥ που πωλούν και να τον (ή τους) προγραμματίζουν ως τον προεπιλεγμένο φυλλομετρητή ιστού.

— Η Microsoft θα διανείμει επικαιροποίηση λογισμικού οθόνης επιλογής στους χρήστες των Windows ΠΥ εντός του ΕΟΧ μέσω επικαιροποίησης του συστήματος Windows. Η οθόνη επιλογής θα παρέχει στους χρήστες τη δυνατότητα να επιλέγουν αν θα εγκαταστήσουν ανταγωνιστικό φυλλομετρητή ιστού και ποιον ή ποιους.

Οι δεσμεύσεις στην πλήρη μορφή τους δημοσιεύθηκαν στην Επίσημη Εφημερίδα της Ευρωπαϊκής Ένωσης στις 9 Οκτωβρίου 2009 σύμφωνα με το άρθρο 27 παράγραφος 4 του κανονισμού (ΕΚ) αριθ. 1/2003 (4), και τα ενδιαφερόμενα μέρη κλήθηκαν να υποβάλουν τις παρατηρήσεις τους σχετικά με τις εν λόγω δεσμεύσεις εντός ενός μηνός μετά τη δημοσίευση.

Αφού ενημερώθηκε για τις παρατηρήσεις, η Microsoft τροποποίησε τις δεσμεύσεις της.

Η Επιτροπή έχει πλέον καταλήξει στο συμπέρασμα ότι, με βάση τις τροποποιημένες δεσμεύσεις δεν συντρέχει πλέον λόγος να αναλάβει δράση, και με την επιφύλαξη του άρθρου 9 παράγραφος 2, η διαδικασία που κινήθηκε πρέπει να περατωθεί.

Στις 30 Νοεμβρίου 2009, η Microsoft δήλωσε στην Επιτροπή ότι είχε επαρκή πρόσβαση στις πληροφορίες του φακέλου της Επιτροπής και ότι θεώρησε απαραίτητο να προτείνει δεσμεύσεις με σκοπό την άρση των επιφυλάξεων που εξέφρασε η Επιτροπή.

Με βάση τα παραπάνω, θεωρώ ότι το δικαίωμα ακρόασης έχει τηρηθεί στην παρούσα υπόθεση.

Βρυξέλλες, 11 Δεκεμβρίου 2009. Michael ALBERS

(1) Σύμφωνα με τα άρθρα 15 και 16 της απόφασης της Επιτροπής (2001/462/ΕΚ, ΕΚΑΧ), της 23ης Μαΐου 2001, σχετικά με τα καθήκοντα του συμβούλου ακροάσεων σε ορισμένες διαδικασίες ανταγωνισμού — ΕΕ L 162 της 19.6.2001, σ. 21.

(2) Εφεξής, όλα τα άρθρα και κεφάλαια στα οποία γίνεται αναφορά είναι αυτά του κανονισμού (ΕΚ) αριθ. 1/2003.

(3) Σχετικά με την υποχρέωση μιας ένωσης να αποδεικνύει ότι η ίδια ή τα μέλη της έχουν επαρκές συμφέρον σε μια υπόθεση για να γίνει δεκτή ως παρεμβαίνων, βλέπε την πρόσφατη διάταξη του Προέδρου του Δικαστηρίου της 5ης Φεβρουάριου 2009 στην υπόθεση C-550/07 P, Akzo Nobel Chemicals Ltd και Akcros Chemicals Ltd.

(4) ΕΕ C 242 της 9.10.2009, σ. 20.